AaB blev overmandet af løverne fra FCK.

Tågen havde sænket sig over Parken søndag eftermiddag, hvor FCK tog imod kriseramte AaB, som skulle bruge point i jagten på Horsens over nedrykningsstregen. Men som så mange gange i denne sæson måtte det nordjyske hold gå fra banen med bukkede hoveder. På en bane, der visse steder mindede om en pløjemark, kæmpede AaB'erne bravt, men måtte se sig slået af et FCK-hold, der var langt bedre på bolden. Fra kampens start satte hjemmeholdet sig på spillet, mens AaB var nærgående i flere kontraforsøg. Det var tydeligt, at AaB skulle bevise noget efter den tamme præstation mod AGF i sidste weekend. Selv om FCK var bedst på bolden, var AaB'erne nærgående og farlige, når de havde bolden oppe omkring københavnernes felt. Troede han havde scoret Efter 10 minutter fyrede AaBs Louka Prip et farlig langskud af sted mod FCK's mål, men bolden strøg lige over overliggeren. Efter 22 minutter var det dog lige ved at gå galt for AaB. Et boldtab midt på banen fra AaBs Daniel Granli var meget tæt på at resultere i et kontramål til FCK. Men AaB slap akkurat med skrækken. Og bare minuttet efter smækkede FCKs Mohamed Daramy bolden på stolpen. I det hele taget var AaBs mål under belejring af de hvide FCK'er fra midten af første halvleg. Men efter 38 minutter fik AaBs Allan Sousa en løs mulighed i FCKs felt, og brasilianeren puttede den ind i netmaskerne. Men jublen blev hurtigt afløst af ærgrelse, da VAR - helt korrekt - underkendte målet for offside. Det betød, at stillingen ved pausen var 0-0. En måltavle, som AaB'erne kunne være mest tilfredse med. Så gik den ikke længere Anden halvleg startede, som første halvleg sluttede: FCK farlige, og AaB på hælene. Og efter 62 minutter gik den ikke længere. Efter et glimrende FCK-opspil kunne Viktor Claesson prikke bolden ind til 1-0 til hjemmeholdet. Det var mere held end forstand, at AaB kun var bagud med ét mål. Efter 66 minutter havde Mohamed Daramy en friløber ned mod AaBs mål, hvor han skulle have gjort det til 2-0. Men en vågen Teo Sander snuppede Daramys forsøg. Minuttet efter var det dog AaB, der var tæt på at score et mål i en af de få gange, de var i FCKs felt. På trods af et par gode AaB-afslutninger mod kampens slutning endte kampen 1-0 til FCK. AaB er fortsat nummer 11 i Superligaen med otte point op til en plads over nedrykningsstregen. Dermed fortsætter krisen i den nordjyske traditionsklub, hvor uroen ulmer, og hvor der snart skal point på kontoen, hvis AaB skal spille Superliga næste sæson. Næste runde tager AaB mod FC Midtjylland på Aalborg Stadion.